12 Huweliks-voornemens vir 2021! - INTIEM
So, wat is op jou agenda? Want ons wil jou motiveer om jou voornemens vanjaar 'n bietjie anders te benader. Hoe klink huweliksvoornemens vir jou? Natuurlik kan jy jou eie lys maak, maar hier is 12 huweliksvoornemens (een vir elke maand van die jaar) wat jy op 1 Januarie kan maak om jou huwelik in 2021 nóg beter te maak. Skryf jou voornemens neer, lees dit hardop vir jouself (of vir jou maat) en deel dit op sosiale media. Doen soveel jy kan om jou verantwoordbaar te maak en jou só 'n groter kans te gee om daarby te hou:
"Ek gaan ou koeie in die sloot los – waar hulle hoort." Dit is baie maklik om 'n wrok teenoor jou maat met jou saam te dra, maar die dra-werk raak swaar. En elke liewe jaar word daardie vrag wat jy op jou skouers dra net nóg gewigtiger. Streef vanjaar daarna om jou maat te vergewe vir daardie sonde wat hy/sy jare gelede teenoor jou gepleeg het. En besluit om jou maat in 2021 te vergewe wanneer hy/sy om vergifnis vra. Dit sál lei tot 'n gesonder self en 'n gelukkige huwelik.
"Ek en my maat gaan gedeelde belangstellings kweek." As julle niks gemeen het nie, is 2021 'n goeie jaar om so iets te kry. Dis belangrik dat julle elkeen jul individualiteit moet behou, maar 'n gemeenskaplike belangstelling kan julle help om iets te kry wat julle beide gaan geniet en om dit saam te beoefen. Dis 'n wonderlike manier om pret te hê saam met jou maat en meer oor hom/haar te leer.
"Ek gaan stil staan om my maat te waardeer." Dit is maklik om jou maat (en alles wat hy/sy doen) as vanselfsprekend te aanvaar. Die wasgoed word gestryk, die motor word vol brandstof gemaak, die kinders word versorg… dit wat alledaagse take word en deel is van jul roetine word nie eers meer raakgesien nie. Doen in 2021 moeite om soms stil te staan en vir jou maat te sê: "Dankie vir wat jy sopas vir my gedoen het. Ek waardeer jou oneindig baie."
"Ek gaan vanjaar saam met my maat sweet." Binne én buite die slaapkamer. Daar is niemand beter om as 'n workout buddy te wees as jou lewensmaat nie. Of julle ekstra kilogramme saam wil afskud, of net 'n gesonder leefstyl wil kweek, om saam met jou maat te oefen, is 'n wonderlike voorneme. Onthou ook om in 2021 meer gereeld binnenshuis te sweet, as jy weet wat ons híérmee bedoel … Besluit om een keer per maand daadwerklik jul sekslewe op te kikker met 'n nuwe posisie, 'n naweek in die bed of 'n interessante venue.
Skryf jou voornemens neer. Jy kan besluit of jy dit met jou maat wil deel of eerder vir jouself wil hou. Julle kan ook gesamentlike voornemens maak wat makliker is om te behou omdat julle mekaar kan motiveer. Hoe dit ook al sy, maak die voornemens en probeer daarby hou. Dit kan julle huwelik net in 2021 versterk! Voorspoedige Nuwejaar!